**Informatīvais ziņojums**

**“Par Eiropas Savienības Ārlietu padomes attīstības sadarbības ministru 2020.gada 8.jūnija videokonferencē izskatāmajiem jautājumiem”**

2020.gada 8.jūnija Eiropas Savienības (ES) Ārlietu padomes attīstības sadarbības ministru videokonferencē notiks ministru diskusija par attīstības sadarbības un humāno palīdzību ES partnervalstīm cīņā pret Covid-19 izraisītajām sekām.

**Eiropas Komandas (*Team Europe*) globālā atbilde Covid-19 krīzei**

Turpinot š.g. 8.aprīļa neformālās ES Ārlietu padomes attīstības sadarbības jautājumos[[1]](#footnote-1) uzsākto diskusiju, ministri apmainīsies ar viedokļiem par ES paveikto, turpmāk attīstības sadarbības un humānās palīdzības politikā plānoto, kā arī ES redzamību un komunikāciju, sniedzot atbalstu partnervalstīm cīņā pret Covid-19 izraisītajām sekām. Darba kārtībā plānots pārrunāt humānās palīdzības sniegšanas izaicinājumus, daudzpusējās sadarbības stiprināšanas nozīmi, it īpaši ņemot vērā tirdzniecības un pakalpojumu mazināšanos un klimata pārmaiņu radītās sekas, kā arī ES vienoto rīcību dezinformācijas un stratēģiskās komunikācijas jautājumos.

*Vienotais Eiropas komandas atbalsts partnervalstīm*

Lai sniegtu vienotu un koordinētu Eiropas komandas (*Team Europe*) atbalstu partnervalstīm cīņā pret Covid-19 krīzi un tās izraisītajām sekām, š.g. 8.aprīlī dalībvalstīm tika izplatīta Eiropas Komisijas (EK) un ES augstā pārstāvja ārlietās un drošības politikas jautājumos (HRVP) Ž.Borela kopīgā komunikācija (*Joint Communication[[2]](#footnote-2)*) par ES globālo atbildi cīņā pret Covid-19, kurā tiek ziņots, ka vienotā ES atbilde tiks fokusēta uz atbalsta sniegšanu partnervalstīm, lai novērstu krīzes radītās sekas humānajā, veselības, sociālajā un ekonomikas jomā. Kopīgajā komunikācijā tiek uzsvērtas īstermiņa ārkārtas vajadzības, kā arī ilgtermiņa pasākumi, lai mazinātu destabilizācijas riskus.

Vienotās Eiropas komandas atbalsts partnervalstīm galvenokārt tiks īstenots, pārorientējot esošos atbalsta instrumentus un mehānismus, kas var sniegt ātrus un redzamus rezultātus, kā arī iespēju robežās piesaistot jaunus finanšu līdzekļus. EK kopumā šobrīd plāno pārorientēt jau vairāk, kā 18 miljardus EUR partnervalstu atbalstam. ES un tās dalībvalstu, kā arī Eiropas attīstības banku plānotais atbalsts pārsniedz 20 miljardus EUR.

**Latvija**, kā daļa no vienotās Eiropas komandas, ir pārorientējusi divpusējo attīstības palīdzību, pielāgojot to EK un HRVP priekšlikumam mobilizēt ES resursus 2 blokos:  veselības jomas vajadzībām un negatīvo sociāli ekonomisko seku mazināšanai. Tādējādi 2020.gadā atbalsts Latvijas prioritārajām ES Austrumu partnerības un Centrālāzijas valstīm tiks fokusēts uz steidzamu ar Covid-19 krīzi saistītu jautājumu risināšanu, tai skaitā veselības jomā, un ar Covid-19 krīzi saistīto sociālekonomisko izaicinājumu pārvarēšanai. Vienlaikus Latvija turpina darbu pie attīstības sadarbības aktivitātēm labas pārvaldības, likuma varas, izglītības u.c. sektoros.

*Daudzpusējā sadarbība*

Daudzpusējā sadarbībā ES paudusi gatavību veicināt un vadīt koordinētu atbildes reakciju, jo īpaši, veicot kopīgus koordinācijas centienus ar ANO, starptautiskajām finanšu institūcijām, kā arī G7 un G20 valstīm. ES un tās dalībvalstis ieinteresētas veicināt pasaules mēroga sadarbību pētniecības un inovāciju jomā, virzoties uz atvērtās zinātnes un atvērtās piekļuves datu un pētījumu rezultātiem, kā arī stiprinot esošās daudzpusējās platformas, kas ir būtiskas pandēmiju novēršanai. Arī Latvija sniegusi ieguldījumu pētniecības jomā, atbalstot valsts pētījumu programmu “Covid-19 seku mazināšanai”. Programma izveidota, lai pētītu valsts specifisko situāciju un izzinātu, kādi risinājumi varētu būt iespējami, lai radītu tiešu atjaunojošu ietekmi un palīdzētu mazināt krīzes sekas, tostarp, lai pārvarētu jaunus saslimšanas uzliesmojumus.

Uzsverot daudzpusējās sadarbības nozīmi un nepieciešamību risināt humānās vajadzības globālajā krīzē, Latvija atbalsta arī ANO Globālās humānās palīdzības plāna iniciatīvu (*UN Global Humanitarian Response Plan*). ANO un Pasaules Veselības organizācijas Globālais humānās palīdzības plāns cīņai ar COVID-19 šobrīd ir visiekļaujošākais starptautisko organizāciju mehānisms cīņai ar COVID-19, jo piedāvā koordinētu un elastīgu pieeju akūtu vajadzību risināšanai un iekļauj jau esošos ANO un citu starptautisko organizāciju humānās palīdzības pasākumus. Arī ES un dalībvalstis plāno veikt iemaksu plāna atbalstam.

Latvijas un Barbadosas vadībā š.g. 27.aprīlī tika pieņemti ANO starpvaldību secinājumi par attīstības finansēšanu Covid-19 krīzē. Secinājumi ir pirmā universālā ANO dalībvalstu vienošanās kopīgai rīcībai, lai finansētu Covid-19 tūlītējo seku risināšanu, kā arī ilgtermiņa atveseļošanos. Secinājumos ANO dalībvalstis apņēmās kopīgi strādāt, lai atjaunotu ilgtspējīgu ekonomisko izaugsmi, sekmētu ilgtspējīgu un iekļaujošu atveseļošanos, kā arī stiprinātu izturību pret līdzīgām krīzēm nākotnē.

*Humānās palīdzības jautājumi*

Līdz ar krīzes laikā ieviestajiem ierobežojumiem, ES paudusi bažas par škēršļiem humānās palīdzības piegādēm. ES arī vērsusi uzmanību uz problēmjautājumiem, ar kuriem saskaras humānās palīdzības sniedzēji, aicinot institūcijas un organizācijas sadarboties, lai būtu iespējams nodrošināt humāno palīdzību. Papildus finansiālam atbalstam un cita veida sadarbībai, ES paudusi gatavību izmantot visu savu tirdzniecības un ieguldījumu instrumentu kopumu un transporta sistēmu, lai nodrošinātu nepārtrauktu preču plūsmu un izvairītos no ilgstošiem piegādes pārtraukumiem, it īpaši, nodrošinot kritiski svarīga medicīniskā aprīkojuma un pārtikas produktu piegādes.

Latvija, ANO ietvaros, kopā ar citām ES dalībvalstīm (kopumā pievienojušās 175 valstis) ir pievienojusies Singapūras ierosinātajam š.g. 20. maija paziņojumam par tirgus atvērtību, būtisko preču plūsmu un piegāžu ķēžu savienojamību (“*Open Markets, Flow of Essential Goods and Supply Chain Connectivity*”). Paziņojumā pausts atbalsts daudzpusējai noteikumos balstītai sistēmai un uzsvērta atvērtu tirgu un netraucētu piegāžu ķēžu nozīme Ilgtspējīgas attīstības mērķu sasniegšanā, it īpaši COVID-19 krīzes kontekstā, kā arī atzīmēti tādi aspekti kā humānā palīdzība, pieeja pārtikai un atbalsts mazajiem un vidējiem uzņēmumiem.

Š.g. 29.aprīlī EK prezentēja jaunu iniciatīvu *Air Bridge* humānās palīdzības nogādāšanai valstīs, kurās ir vislielākās vajadzībās un grūtākā piekļuve*.* Palīdzības nodrošināšanai tiek organizēti čarterreisi, lai dalībvalstīm palīdzētu nogādāt humānās palīdzības kravas un humānās palīdzības sniedzējus (NVO pārstāvjus). Lidmašīnu atpakaļceļā tiek veiktas ES dalībvalstu pilsoņu un humānās palīdzības sniedzēju repatriācijas. Iniciatīva izveidota, lai nodrošinātu nepārtrauktu humānās palīdzības sniegšanu un darbosies līdz atsāksies regulārie ANO lidojumi humānas palīdzības piegādei.

*ES vienotās komunikācijas vadlīnijas*

ES un tās dalībvalstis ir lielākais attīstības un sadarbības palīdzības donors pasaulē un pandēmijas izraisītajā krīzē ES jau ir veikusi virkni darbību, lai atbalstītu savus partnerus. Lai veicinātu ES redzamībuun informētu partnervalstis par Eiropas komandas paveikto un plānoto Covid-19 seku mazināšanā, ir izstrādātas vienotas ES komunikācijas vadlīnijas, kurās atspoguļoti ES kopējie centieni, apliecinot ES solidaritāti, atbildību, līderību un atbalstu daudzpusējai sadarbībai. Paužot vienotu ES valodu, tiks stiprināta ES redzamība un tiks mazināta dezinformācijas un viltus ziņu izplatība, tādējādi novēršot propagandas centienus diskreditēt ES rīcību un apšaubīt demokrātisko institūciju spēju efektīvi reaģēt uz krīzes situāciju.

*Latvijas nostāja*

* Latvija atbalsta ES globālo atbildi uz Covid-19 izaicinājumiem. Vienotie ES atbalsta pasākumi jāturpina atbilstoši iekļaujošai labās prakses pieejai, paredzot atbilstošu finansējumu, ievērojot ģeogrāfisko līdzsvaru un partnervalstu vajadzības un prioritātes, nesamazinot pilsoniskās un demokrātijas brīvības, cilvēktiesības, kā arī nodrošinot sniegtā atbalsta rezultātu ilgtspēju un uzraudzību.
* Vienlaikus svarīgi turpināt atbalstu valstu uzsāktajiem reformu procesiem un ilgtspējīgai attīstībai, kā arī saglabāt uzmanību ilgstošiem izaicinājumiem, kuru vidū drošības un stabilitātes riski, klimata pārmaiņu radītās sekas.
* Latvija, kā daļa no vienotās Eiropas komandas, turpinās atbalstīt prioritārās ES Austrumu partnerības un Centrālāzijas reģiona valstis, sniedzot palīdzību gan ar Covid-19 krīzi saistīto izaicinājumu novēršanai, gan turpinot līdzšinējo darbu labas pārvaldības, likuma varas, ekonomiskās attīstības, digitalizācijas, reģionālās attīstības, vides, izglītības, pilsoniskās sabiedrības un dzimumu līdztiesības veicināšanas sektoros.
* Latvija uzsver, ka krīzes un tās seku pārvarēšanā būtiska loma ir pilsoniskās sabiedrības, vietējo kopienu un privātā sektora iesaistei. Tādējādi ir svarīgi saglabāt finanšu mehānismus pilsoniskās sabiedrības, vietējo kopienu atbalstam un īpaši stiprināt partnervalstu mazos, vidējos un mikrouzņēmumus.
* Turpmāk būtiski ir veicināt digitālo risinājumu ieviešanu, tai skaitā platformu brīvprātīgām iniciatīvām izveidi, kā arī ieguldījumus globālos sabiedriskos labumos, tostarp zinātnē un pētniecībā.
* Latvija atbalsta tirgus atvērtību, būtisko preču plūsmu un piegāžu ķēžu savienojamību, īpaši Covid-19 krīzes laikā, nodrošinot netraucētas humānās palīdzības piegādes.
* Latvija uzsver, ka pēckrīzes periodā īpaša uzmanība jāpievērš nevienlīdzības mazināšanai, īstenojot principu “neatstāt nevienu novārtā”. Svarīgi stiprināt veselības aprūpes un sociālās aizsardzības sistēmas, lai atkārtotās krīzēs nodrošinātu vienlīdzīgu pieeju šiem pakalpojumiem visām grupām. Jāuzrauga, lai pēc krīzes nesamazinās izglītības pieejamība. Tāpat jāstiprina spēja mobilizēt vietējos resursus, veidot ilgtspējīgas un iekļaujošas ekonomiskās sistēmas, novēršot nelegālās finanšu plūsmas un izvairīšanos no nodokļu nomaksas.
* Piekrītam, ka jāturpina darbs pie ES un ES dalībvalstu sniegtā atbalsta redzamības veicināšanas. Vienlaikus būtiska ir partnervalstu atbildība komunikācijā, informējot sabiedrību par ES un dalībvalstu ieguldījumiem un aktivitātēm partnervalstīs.
* Uzskatām, ka jāstiprina ES un tās dalībvalstu koordinēta un aktīva komunikācija, lai panāktu efektīvāku dezinformācijas par Covid-19 izplatīšanās novēršanu. Faktos balstītai un uzticamai informācijai par pandēmiju un par ES centieniem tās apkarošanā jābūt redzamākai, plaši pieejamai gan ES, gan partnervalstīs.

Ārlietu ministrs E.Rinkēvičs

Vīza: valsts sekretārs A.Pelšs

1. ĀM informatīvais ziņojums “Par Eiropas Savienības Ārlietu padomes 2020. gada 3.aprīļa videokonferencē un Eiropas Savienības Ārlietu padomes (attīstības ministru formātā) 2020.gada 8.aprīļa videokonferencē izskatāmajiem jautājumiem”, apstiprināts Ministru kabineta 2020.gada 2.aprīļa sēdē. [↑](#footnote-ref-1)
2. https://eur-lex.europa.eu/legal-content/LV/TXT/HTML/?uri=CELEX:52020JC0011&from=EN [↑](#footnote-ref-2)